Dan Gurney je dirkal v več moštvih, Ferrari, BRM, Porsche, Lotus, Brabham, Eagle in McLaren. Prve stopničke je dosegel že na svoji drugi dirki za Veliko nagrado Nemčije v sezoni 1959 s Ferrarijem, prvo zmago pa na Veliki nagradi Francije v sezoni 1962 s Porschejem. V karieri je dosegel še dve zmagi na Velikih nagradah Francije in Mehike v sezoni 1964 z Brabhamom, zadnjo zmago pa na Veliki nagradi Belgije v sezoni 1967 z ameriškim moštvom Eagle. Po izpuščeni sezoni 1969, se je za tri dirke vrnil v naslednji sezoni 1970, nato pa se je upokojil. Poleg dirkanja v Formuli 1 je nastopil tudi na dirkah Indianapolis 500 med letoma 1962 in 1970. Najboljše rezultate je dosegel v zadnjih treh nastopih, dve drugi in eno tretje mesto. Leta 1967 je zmagal na dirki 24 ur Le Mansa.